b"\n_START_ARTICLE_\nSvend Wagner\n_START_SECTION_\nLiv og karriere\n_START_PARAGRAPH_\nHan var s\xc3\xb8n af fhv. garversvend Carl Heinrich Wagner (1865-1952) og Johanne Kirstine f\xc3\xb8dt Jensen (1876-1956), blev snedkersvend 1915, v\xc3\xa6rnepligtig og fortsatte sin soldatertjeneste som korporal, blev 1919 sergent ved Ingeni\xc3\xb8rregimentet, men forlod 1920 aktiv milit\xc3\xa6rtjeneste og overf\xc3\xb8rtes til reserven. Han stod dog fortsat i nummer 1920-36, f\xc3\xb8rst i 2. ingeni\xc3\xb8rbataljon, derefter henholdsvis i 2. og 1. pion\xc3\xa9rbataljon. Han var dern\xc3\xa6st ingeni\xc3\xb8rassistent ved Strandvejsgasv\xc3\xa6rket 1920-31. Derp\xc3\xa5 var han arbejdsmand ved Gentofte Kommunes vejv\xc3\xa6sen 1931-41._NEWLINE_Wagner var medlem af Danmarks Kommunistiske Parti og blev i slutningen af 1930'erne leder af partiets afdeling i Hellerup og Gentofte. Efter indf\xc3\xb8relsen af Kommunistloven blev han sammen med de \xc3\xb8vrige ledere efter tysk krav arresteret 22. juni 1941, sat i Vestre F\xc3\xa6ngsel og siden Horser\xc3\xb8dlejren, hvor han sad indtil 29. august 1943, da han og en r\xc3\xa6kke andre fanger form\xc3\xa5ede at flygte._NEWLINE_Han blev organisator af modstandsbev\xc3\xa6gelsens milit\xc3\xa6re afdeling fra oktober 1943, var tilknyttet BOPA og blev medlem af Danmarks Frihedsr\xc3\xa5ds f\xc3\xb8rste milit\xc3\xa6rudvalg december 1943 og af dets kommandoudvalg maj 1944. I 1944 indtr\xc3\xa5dte han i Frihedsr\xc3\xa5dets M-udvalg, senere K-udvalget, samt Sabotageudvalget._NEWLINE_Han undgik ved et tilf\xc3\xa6lde arrestation, da modstandsbev\xc3\xa6gelsens k\xc3\xb8benhavnsledelse den 28. februar 1945 blev anholdt og sat i Shellhuset. Svend Wagner blev ved befrielsen civilt medlem af Generalkommandoen 5. maj 1945 og gennemgik sammen med andre ledende modstandsfolk et officerskursus. Han blev udn\xc3\xa6vnt til oberstl\xc3\xb8jtnant af forst\xc3\xa6rkningen 1946, men tog selv afsked fra h\xc3\xa6ren i 1951. Han var den h\xc3\xb8jest rangerende af alle de modstandsfolk, der blev uddannet til officerer. Han overf\xc3\xb8rtes til reserven og stod fortsat i nummer ved Ingeni\xc3\xb8rregimentet, hvorfra han endeligt afskedigedes i 1960._NEWLINE_Wagner blev Hjemmev\xc3\xa6rnsforeningernes Landsforbunds f\xc3\xb8rste formand i 1945 og var medlem af Gentofte Kommunalbestyrelse for DKP mellem 1946-50. Han har den udenlandske orden F.K.K. med Palmer.\n_START_SECTION_\nFamilie\n_START_PARAGRAPH_\nHan blev gift 2. juli 1922 i Br\xc3\xb8nsh\xc3\xb8j Kirke med Ingeborg Caroline Andersen (10. maj 1903 i Dr\xc3\xa5by Sogn \xe2\x80\x93\xc2\xa0?), datter af skovarbejder Anders Nielsen Andersen (1876-1958) og Hilda Karoline Svendsen (Svendsdotter) (1875-1962)._NEWLINE_Han er begravet p\xc3\xa5 Hellerup Kirkeg\xc3\xa5rd. Hans efterladte papirer findes i Arbejderbev\xc3\xa6gelsens Bibliotek og Arkiv."